Diari Oficial de la Generalitat Valenciana


Sumari del DOGV 7003, del 15-04-2013 (2013/3534)

DECRET 50/2013, de 12 d'abril, del Consell, per a la commemoració del trenté aniversari de l'aprovació i entrada en vigor de la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització.
----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/04/12/50/dof/vci/html**

### Dades del document

Número de DOGV
:   7003

Data del DOGV
:   15-04-2013

Secció del DOGV
:   I. DISPOSICIONS GENERALS

Número del document
:   2013/3534


Data del document
:   12-04-2013

Organisme emissor
:   Conselleria de Governació i Justícia

Tipus de document
:   Decret

Descriptors 

:   * Generalitat Valenciana
    * Conselleria de Governació i Justícia
    * bandera
    * heràldica
    * Comunitat Valenciana
    * himne
    * commemoració
    * legislació

DECRET 50/2013, de 12 d'abril, del Consell, per a la commemoració del trenté aniversari de l'aprovació i entrada en vigor de la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització. [2013/3534]  
PREÀMBUL  
  
L'article 5 de l'Estatut d'Autonomia de la Comunitat Valenciana, en la redacció original de la Llei Orgànica 5/1982, d'1 de juliol, al·ludia a la Senyera de la Comunitat Valenciana i preveia que una llei de les Corts poguera determinar la simbologia heràldica pròpia de la Comunitat Valenciana.  
En desplegament d'esta previsió es va aprovar la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització. En el preàmbul d'esta norma s'identifica clarament la seua finalitat: desplegar l'esmentat precepte estatutari per mitjà de l'establiment de la simbologia heràldica que identifica culturalment i històricament la Comunitat Valenciana i la Generalitat com a conjunt de les seues institucions. I, d'altra banda, es declara que els símbols de la Comunitat Valenciana han de ser nexe d'unió per a tots els qui gaudim de la condició de valencians, raó per la qual la norma va recuperar institucionalment la simbologia que havia sigut l'emblema representatiu del nostre territori al llarg de la història.  
  
Sobre la base d'estes premisses, l'esmentada Llei 8/1984, de 4 de desembre, fixa les característiques formals dels mencionats símbols, la seua utilització per part de les autoritats de la Comunitat Valen-ciana i la seua ubicació en els edificis públics, així com tots els documents, les situacions o els actes que exigisquen la seua presència, i regula, al seu torn, la relació de preeminència que ha de guardar-se respecte a altres símbols institucionals. La norma pretén, en definitiva, que els símbols de la Comunitat Valenciana formen part de la vida ciutadana i presidisquen, juntament amb la bandera d'Espanya i d'acord amb la llei, tots els actes públics i, en especial, aquells que tinguen especials característiques de solemnitat.  
Després de la reforma estatutària produïda per mitjà de la Llei Orgànica 1/2006, de 10 d'abril, és l'article 4 de la nostra norma institucional bàsica el que es referix a la tradicional Senyera com a bandera de la Comunitat Valenciana i remet a una llei de les Corts la determinació de la simbologia heràldica pròpia de la Comunitat Valenciana.  
Al desembre de 2014 es compliran els primers trenta anys de l'aprovació i l'entrada en vigor de la mencionada Llei 8/1984, de 4 de desembre, i eixa efemèride és digna de ser commemorada per a ressaltar la indubtable transcendència d'una norma, la inalterada pervivència en el temps de la qual és la mostra més evident del seu significat i la seua importància per a la consolidació de l'autonomia política de la Comunitat Valenciana.  
La norma de referència ha demostrat ser, al llarg de tres dècades, un instrument idoni per a garantir l'adequada utilització de la Senyera i de l'himne oficial de la Comunitat Valenciana, així com de l'emblema i l'estendard de la Generalitat, elements tots estos intrínsecament units a la identitat del poble valencià i a la identificació de les seues institucions d'autogovern. En la mesura que tots eixos símbols estan estretament vinculats amb la nostra història comuna i són, a més, un element de cohesió i integració socials, la Generalitat ha d'adoptar totes aquelles mesures que siguen necessàries per a fomentar-ne el coneixement i divulgar i difondre el seu valor.  
No en va, l'article 12 de l'Estatut d'Autonomia de la Comunitat Valenciana obliga la Generalitat a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana i el seu patrimoni històric. Eixa obligació es traduïx, pel que concernix ací, en la posada en pràctica d'una sèrie d'iniciatives que permeten a la societat valenciana fer un exercici de memòria col·lectiva, recordar quins van ser alguns dels elements que van configurar l'origen de la nostra autonomia i refermar el sentiment de pertinença a un territori, els símbols compartits del qual ens identifiquen.  
Perquè les iniciatives i actuacions que es duguen a terme obeïsquen al fi comú perseguit per la celebració i s'atinguen a uns criteris homogenis, es constituïx una comissió commemorativa del trenté aniversari de l'aprovació i entrada en vigor de la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització. Este òrgan col·legiat, les funcions del qual també es determinen en este decret, queda adscrit a la Conselleria de Governació i Justícia, com a departament del Consell que té expressament atribuïdes les competències en matèria de desplegament estatutari, segons el que preveu l'article 10.1 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, en relació amb l'article 1 del Decret 194/2012, de 21 de desembre, del Consell, pel qual es va aprovar el Reglament Orgànic i Funcional de la Conselleria de Governació i Justícia.  
D'altra banda, es crea també la figura del comissari o la comissària de la commemoració, dependent de la comissió commemorativa en l'execució de les tasques que se li encomanen a partir del que preveu este decret.  
Per tot això, a proposta del conseller de Governació i Justícia, en virtut del que disposa l'article 18.f) de la Llei 5/1983, de 30 de desembre, del Consell, i amb la deliberació prèvia del Consell, en la reunió del dia 12 d'abril de 2013,  
  
DECRETE  
  
Article 1. Objecte i adscripció  
1. Constituïx l'objecte d'este decret la creació de la comissió commemorativa del trenté aniversari de l'aprovació i entrada en vigor de la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització, així com de la figura d'un comissari o una comissària per a la dita commemoració.  
  
2. La comissió commemorativa tindrà com a finalitat aprovar el programa d'actes commemoratius i efectuar-ne el seguiment de l'execució dins de les pautes i amb els criteris que prèviament haja establit.  
  
3. La comissió commemorativa s'adscriu a la conselleria que té assignades les competències en matèria de desplegament estatutari, i la figura del comissari o de la comissària se situa sota la dependència directa de la mencionada comissió.  
  
Article 2. Composició de la comissió commemorativa  
1. La presidència de la comissió commemorativa serà assumida per la persona titular de la Presidència de la Generalitat.  
2. La vicepresidència de la comissió commemorativa serà assumida per la persona titular de la conselleria que tinga atorgades les competències en matèria de desenrotllament estatutari, i li correspondrà la substitució de la presidència de la indicada comissió en els casos d'absència, vacant o malaltia.  
3. Seran vocals de la comissió commemorativa:  
a) La persona que presidisca les Corts.  
b) La persona titular de la conselleria que tinga atribuïdes les competències en matèria de cultura.  
c) La persona que presidisca el Consell Jurídic Consultiu de la Comunitat Valenciana.  
d) La persona que presidisca el Consell Valencià de Cultura.  
e) La persona que presidisca l'Acadèmia Valenciana de la Llengua.  
f) La persona que tinga atribuïda la direcció del Gabinet del President de la Generalitat.  
g) La persona titular de la secretaria autonòmica que tinga assignades les competències en matèria de desplegament estatutari.  
h) La persona titular de la direcció general amb competències en matèria de desenrotllament estatutari.  
i) Un o una representant de cada una de les universitats públiques i privades de la Comunitat Valenciana, a proposta d'estes i amb el rang acadèmic mínim de professor o professora titular d'universitat.  
  
Així mateix, a títol personal i amb l'acceptació prèvia, la persona titular de la Presidència de la Generalitat podrà nomenar altres vocals entre persones de reconegut prestigi i competència en l'àmbit professional o acadèmic.  
4. La secretaria de la comissió commemorativa serà exercida per la persona titular de la subsecretaria de la conselleria que tinga atorgades les competències en matèria de desplegament estatutari.  
  
Article 3. Funcions de la comissió commemorativa i règim de funcionament  
1. Són funcions de la comissió commemorativa:  
a) Establir les pautes i els criteris generals per a l'elaboració del programa dels actes commemoratius del trenté aniversari de la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització.  
b) Aprovar el programa d'actes commemoratius.  
c) Efectuar el seguiment de l'execució del programa d'actes.  
d) Aprovar la memòria final que s'elabore amb el balanç de les iniciatives i actuacions dutes a terme durant la commemoració.  
2. La comissió commemorativa es reunirà una vegada al semestre amb caràcter ordinari i, amb caràcter extraordinari, totes les vegades que siga convocada per qui exercisca la presidència, a iniciativa pròpia o a proposta de, com a mínim, una tercera part dels vocals.  
3. El procediment per a la convocatòria, constitució i adopció d'acords de la comissió commemorativa serà l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 4. Comissari o comissària  
1. La comissió commemorativa designarà un comissari o una comissària, amb les funcions de supervisar i coordinar l'execució de les activitats i iniciatives que integren el programa d'actes commemoratius.  
  
2. El comissari o la comissària podrà assistir, amb veu però sense vot, a les sessions de la comissió commemorativa per a donar compte de les actuacions dutes a terme.  
3. La persona que exercisca la presidència de la comissió commemorativa podrà nomenar una o diverses persones perquè col·laboren amb el comissari o la comissària en l'exercici de les seues atribucions.  
  
Article 5. Marca de l'any commemoratiu  
1. Durant l'any 2014, l'Administració del Consell i el seu sector públic empresarial i fundacional empraran, en la papereria bàsica, les comunicacions i els suports publicitaris i altres elements identificatius, una marca representativa de la commemoració.  
2. La dita marca, així com les condicions per a la seua utilització, seran aprovades per mitjà d'acord del Consell, en el qual s'hauran de preveure els adequats mecanismes de difusió per al seu ús.  
  
DISPOSICIÓ ADDICIONAL  
  
Única. Regla de no gasto  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto del pressupost de la Generalitat i, en tot cas, hauran de ser atesos amb els mitjans personals i materials de la conselleria amb competències en matèria de desplegament estatutari.  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en matèria de desplegament estatutari per a dictar totes les disposicions que siguen necessàries per a l'aplicació i el desplegament del que establix este decret.  
  
Segona. Vigència del decret  
Les disposicions contingudes en este decret es mantindran vigents fins que transcorreguen tres mesos des de la finalització de l'any commemoratiu del trenté aniversari de l'aprovació i entrada en vigor de la Llei 8/1984, de 4 de desembre, de la Generalitat, per la qual es regulen els símbols de la Comunitat Valenciana i la seua utilització.  
Tercera. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 12 d'abril de 2013  
  
El president de la Generalitat,  
ALBERTO FABRA PART  
  
El conseller de Governació i Justícia,  
SERAFÍN CASTELLANO GÓMEZ


Còpia Permalink ELI